Roecker: 'Grammy je najprestižnija glazbena nagrada jer laureate biraju kolege'
"Čak i sama nominacija za Grammy vodi do bolje prodaje. Grammy tako pomaže umjetnicima koji nisu dio etablirane glazbene scene"- kaže č
Sutra se održava svečana dodjela nagrada Grammy, što je najveći godišnji događaj na američkoj i svjetskoj glazbenoj sceni. O značaju Grammyja govori čelnik američke Akademije za diskografiju, organizacije koja ih dodjeljuje. Nagrada Grammy u obliku je starinskog fonografa, preteče gramofona. Iako u fizičkom smislu razmjerno mala, ona na glazbenoj sceni ima fantastičnu težinu – kaže Ron Roecker, direktor američke Akademije za diskografiju. "Grammy je najprestižnija nagrada jer dobitnike biraju kolege glazbenici. Laureat nije izabran zbog toga što je popularan ili zbog toga što prodao mnogo albuma. Isto tako, najbolje producente ili aranžere također biraju kolege. Upravo zbog toga, Grammy je najznačajnija nagrada u branši - kaže Ron Roecker koji dodaje da takav postupak izbora često pogoduje manje poznatim umjetnicima. "Ljudi koji glasuju zaista znaju što se događa na glazbenoj sceni. Primjerice, u kategoriji 'etno-glazbe', ljudi koji se njome bave znaju koji su perspektivni muzičari i sastavi, te za njih i glasaju." Ron Roecker navodi zvijezdu latino-glazbe Rickija Martina, te jazz pjevačicu Norah Jones, koji su nagrađeni Grammyjima prije no što su postali planetarno poznati. Nagrade Grammy utječu i na dobar plasman na top listama, kaže naš sugovornik. "Čast je biti nagrađen jer to pokazuje da ste kvalitetan glazbenik. No, s praktične strane, čak i sama nominacija za Grammy vodi do bolje prodaje. Grammy na taj način pomaže mnogim umjetnicima koji još nisu dio etablirane glazbene scene" – kaže Ron Roecker. Američka Akademija za diskografiju ne bavi se samo dodjelom nagrada Grammy. Ova organizacija koja okuplja oko 17 tisuća glazbenika i producenata također je pokrovitelj brojnih programa glazbenog odgoja a bavi se i očuvanjem glazbenih formi koje nisu više toliko popularne. Akademija za diskografiju također financijski pomaže glazbenicima iz New Orleansa, čija je profesionalna egzistencija u opasnosti zbog posljedica katastrofalnog uragana Katrina.